Jørgen Arbo-Bæhr (EL), 2006-01-11:
Da vores ordfører ikke kan være til stede, vil jeg på hendes vegne læse følgende op om dette forslag om forældrepålæg.
Man kunne nærmest kalde det skiveskåret.
Man hører det for sig.
Hvor mange skiver, frue?
Det kan man næsten høre slagteren spørge.
Det er et hæsligt forslag fra regeringen, der tager udgangspunkt i et menneskesyn, hvor man tænker, at nogle forældre ikke er bevidst om det ansvar, som forventes af dem som forældre, eller slet og ret at der skulle være tale om onde mennesker, der ikke vil tage ansvaret for deres børn.
Så nu vil regeringen altså give kommunerne mulighed for at pålægge forældrene forskellige handlinger.
Gør forældrene ikke, som der bliver sagt, skal de straffes.
De skal mærke straffen på pengepungen, for man tager deres børnepenge.
Det er en skæv logik.
Hvordan skal man forstå bedre, bare fordi man bliver fattig?
Det har regeringen dog tænkt lidt over, så derfor opfordres – ikke pålægges – kommunerne til at tilbyde forældreprogrammer, som forældrene kan pålægges eller møde op frivilligt til.
I bemærkningerne til forslaget står, at der især skal tænkes i programmer, hvor man tager hensyn til forældre af anden etnisk herkomst.
Det siger meget om den menneskeopfattelse, der ligger bag det her forslag, når regeringen her udpeger nogle grupper og siger: Det er nok her, vi finder de onde, dem, der ikke vil det godt for deres børn.
Så reelt er det altså alle borgere på overførselsindkomst, folk på kontanthjælp, folk på dagpenge, pensionister og førtidspensionister, der skal betale for den lille indsats.
Jeg gentager lige: Borgere, som i forvejen har ganske lidt i dagpenge, i pension, i kontanthjælp eller anden overførselsindkomst, skal betale for, at nogle særligt udvalgte forældre skal på kursus.
Under trusler om at miste penge skal de genopdrages.
Enhedslisten har vi det menneskesyn, at alle forældre ønsker det bedste for deres børn.
Der skal børn og forældre selvfølgelig have hjælp, men de skal ikke straffes, og de skal slet ikke straffes to gange.
Forældrene bliver først straffet ved at se, at deres barn har det skidt, måske klarer sig dårligt i skolen, og dernæst skal de straffes af samfundet både økonomisk og ved en langt mere omfattende kontrol og overvågning.
Det udstøder mennesker frem for at inkludere dem i fællesskabet.
Børnene straffes ved, at deres forældre får langt færre penge og dermed færre muligheder for at give dem det basalt nødvendige som f.eks. vinterstøvler eller nyt tøj.
Regeringens forslag indbefatter også, at børnene skal spørges om, hvad de synes om forældrepålæg.
Jeg spørger bare: Hvad skal de dog svare?
Enhedslisten kunne ønske sig, at kommunerne ikke var så økonomisk trængte, som de er i dag, men at de fik mulighed for at varetage de opgaver for børn og unge, som kommunerne bør være ansvarlige for, men på en ordentlig og sober måde, hvor man i respekt for familierne tilbød dem den nødvendige hjælp.
Hvis socialarbejderne ikke var så stressede og underbemandede, ville de have langt nemmere ved at udvise respekt og ligeværd.
De ville have langt nemmere ved at komme ud af kontorerne og få tid til de nødvendige hjemmebesøg, besøg på børnenes institutioner osv. Man burde kort sagt give familierne og socialarbejderne nogle ordentlige vilkår til at udvikle modeller, hvor et anstændigt menneskesyn hersker.
Det vil være den rigtige vej, og på den baggrund kan vi altså ikke støtte det her forslag.